作者：王沂孙
词牌/韵律：齐天乐

paragraphs: 一襟馀恨宫魂断，年年翠阴庭树。
乍咽凉柯，还移暗叶，重把离愁深诉。
西窗过雨。
怪瑶佩流空，玉筝调柱。
镜暗妆残，为谁娇鬓尚如许。
铜仙铅泪似洗，叹携盘去远，难贮零露。
病翼惊秋，枯形阅世，消得斜阳几度。
馀音更苦。
甚独抱清高，顿成凄楚。
谩想薰风，柳丝千万缕。

标签：宋词三百首